Cocteau Twins
Cocteau Twins bila je škotska grupa koja je postojala od 1979. do 1997. U Grangemouthu su je osnovali gitarist Robin Guthrie i basist Will Heggie; godine 1981. pridružila im se pjevačica Elizabeth Fraser, a godine 1983. Heggieja je zamijenio multiinstrumentalist Simon Raymonde. Kritičari su pohvalili eteričan zvuk pjesama natopljen efektima i sopranske vokalne dionice Fraser, čiji tekstovi često nisu u obliku prepoznatljivog jezika. Smatraju se jednim od ključnih predstavnika dream popa, podžanra alternativnog roka, iz osamdesetih godina 20. stoljeća. Grupa je u početku stvarala pjesme pod utjecajem grupa Siouxsie and the Banshees i Joy Division. Nakon što je 1982. potpisala ugovor s britanskom diskografskom kućom 4AD, iste je godine objavila debitantski studijski album Garlands. Ulazak Raymondea u grupu 1983. učvrstio je posljednju postavu, koja je objavila svoj najveći hit u Ujedinjenom Kraljevstvu, "Pearly-Dewdrops' Drops"; ta se pjesma pojavila na 29. mjestu ljestvice UK Singles Chart. Godine 1988. Cocteau Twins potpisao je ugovor s Capitol Recordsom za distribuciju albuma u Sjedinjenim Američkim Državama; prvi njihov album koji je taj izdavač objavio u SAD-u bio je Blue Bell Knoll. Nakon objave njihovog kritički najuspješnijeg albuma Heaven or Las Vegas 1990. sastav je napustio 4AD i potpisao ugovor s Fontana Recordsom, koji je objavio njihova posljednja dva albuma. Nakon skoro 20 godina postojanja grupa se razišla 1997, djelomično zbog problema do kojih je došlo nakon što su Fraser i Guthrie prestali biti u ljubavnoj vezi. Godine 2005. grupa je najavila da će se ponovno okupiti da bi na festivalu Coachella nastupila kao glavni izvođač i potom otišla na svjetsku turneju. Međutim, to je ponovno okupljanje otkazano mjesec prije nego što je do njega trebalo doći jer je Fraser odbila nastupiti s Guthriejem. U intervjuu iz 2021. Raymonde je potvrdio da se Cocteau Twins "više nikad neće okupiti".